作者：无名氏
词牌/韵律：沁园春

paragraphs: 山驿萧疏，水亭清楚，仙姿太幽。
望一枝颖脱，寒流林外，为传春信，风定香浮。
断送光阴，还同昨夜，叶落从知天下秋。
凭阑处，对冰肌玉骨，姑射来游。
无端品笛悠悠。
似怨感长门人泪流。
奈微酸已寄，青青杪，助当年太液，调鼎和馐。
樵岭渔桥，依稀精彩，又何藉纷纷俗士求。
孤标在，想繁红闹紫，应与包羞。